Solvej Balle

Solvej Balle (født 16. august 1962 i Bovrup, Sønderjylland) er en dansk forfatter. Hun debuterede som 24-årig med romanen Lyrefugl i indholdstraditionen af Robinsonader, idet romanens kvindelige hovedperson strander på en ø.

Baggrund 
Fra 1979 til 1990 har hun rejst og boet i Frankrig, Australien, USA og Canada. Solvej Balle har studeret litteraturvidenskab og filosofi på Københavns Universitet, og fra 1987 til 1989 var hun elev på  Poul Borums forfatterskole. Fra 1994 til 1997 redigerede hun desuden sammen med forfatterkollegaen  Christina Hesselholdt det litterære tidsskrift Den Blå Port. Siden 2008 har hun været bosat i Marstal på Ærø, hvorfra hun driver sit forlag Pelagraf, der fra 2013 har udgivet hendes bøger.

Forfatterskab 
Solvej Balles gennembrud fulgte dog først rigtigt med Ifølge Loven fra 1993, der gav Solvej Balle en central placering i 90'ernes danske litteratur sammen med andre kvindelige Forfatterskoleelever, som Helle Helle (Eksempel på liv), Kirsten Hammann (Vera Winkelvir), Christina Hesselholdt (Køkkenet, gravkammeret & landskabet), Merete Pryds Helle (Vandpest) og andre.

Fælles for alle disse forfattere er, at de alle er kvindelige forfattere som debuterede eller fik deres store gennembrud i og omkring 1993. Teksterne var postmodernistiske i deres udtryk, og i form placerede de sig i grænsezonen mellem roman, novelle og lyrik som uplacerbar kortprosa. Tematisk set fortsatte de 80'ernes krop- og nærværstema, dog i en mere brutal og dissekerende form. Af andet tematisk indhold kan nævnes naturvidenskaben og natur mod kultur.

Virkemidler, der er typiske for Solvej Balle og de andre kvindelige 90'er-modernister, er minimalisme og metafiktion. Derved brød de kvindelige forfatterskoleprosaister både tematisk, formmæssigt og fortællemæssigt med den anden store tendens i samtiden, nemlig en ny realisme (fx Jan Sonnergaard Radiator og senere Jakob Ejersbo Nordkraft).

Solvej Balles Ifølge Loven er klasseeksemplet på en postmodernistisk tekst, hvor "de store fortællinger er døde". Derved sættes mennesket i Ifølge Loven uden rod, placeret i en ikke umiddelbart genkendelig verden (et absurd univers). I dette univers leger det metafiktive projekt med de fiktive personers monomane projekter. I Ifølge Loven tages det postmoderne menneskes dehumaniserende vilkår op til debat. 

Den 1. november 2022 modtog Solvej Balle Nordisk Råds litteraturpris for romanen Om udregning af rumfang I, II og III. Hun modtog prisen for de tre første af i alt syv planlagte bind om karakteren Tara Selter, som oplever datoen 18. november igen og igen.

Litteraturpriser   

 Jeanne og Henri Nathansens Fødselsdagslegat, 1996.
 Elsa og Charlotte Engholms forfatterlegat, 1998. 
  De frankofone landes ambassadørers litteraturpris, 2001.
 Harald Kiddes og Astrid Ehrencron-Kiddes legat, 2005.
 Nordisk Råds Litteraturpris, 2022.
 Jeanne og Henri Nathansens Mindelegat, 2023

Bibliografi 
 Lyrefugl, 1986 
 &, 1990 
 Ifølge loven, fire beretninger om mennesket, 1993 
 Eller, 1998
 Det umuliges kunst, 2005
 Frydendal - og andre gidsler, 2008
 Hvis, 2013
 Så, 2013
Om udregning af rumfang, I-IV, 2020-2022

Referencer 

Romanforfattere fra Danmark
Novelleforfattere fra Danmark
Digtere fra Danmark
Kunstnere på finansloven
Dansksprogede forfattere fra Danmark
Kvindelige forfattere i det 20. århundrede
Personer i Kraks Blå Bog